Кот тае ночы ўпершыню не начаваў у хаце, не аказваў сябе і не азываўся на голас гаспадара. Ад пажару ён пайшоў не да свайго селішча, а чамусьці ў высахлую каля хаты сажалку. Там ён даўно ўжо ўпадабаў сабе месьцейка, мо для адпачынку, а мо і журбы, разважаньняў і думак, а мо яшчэ для чаго-небудзь. Хто зразумее гэтых катоў, у кожнага з іх ёсьць любае ім месьцейка, куды яны ў пэўны час зьнікаюць, прагнучы толькі спакою.